คล้องพระรอด
ไปต่อไม่รอแล้วนะ!!! หวยบิ๊กตู่ออกแล้ว “6:3” เป็นคำวินิจฉัยตุลาการศาลรัฐธรรมนูญชี้ขาดปมนายกฯ 8 ปี ว่ายังดำรงตำแหน่งไม่ครบวาระ 8 ปี
ไปต่อไม่รอแล้วนะ!!! หวยบิ๊กตู่ออกแล้ว “6:3” เป็นคำวินิจฉัยตุลาการศาลรัฐธรรมนูญชี้ขาดปมนายกฯ 8 ปี ว่ายังดำรงตำแหน่งไม่ครบวาระ 8 ปี
2 ต.ค. 2565

ไปต่อไม่รอแล้วนะ!!! หวยบิ๊กตู่ออกแล้ว “6:3” เป็นคำวินิจฉัยตุลาการศาลรัฐธรรมนูญชี้ขาดปมนายกฯ 8 ปี ว่ายังดำรงตำแหน่งไม่ครบวาระ 8 ปีตามที่รัฐธรรมนูญฉบับปี พ.ศ. 2560 กำหนดไว้ เพราะให้เริ่มนับการดำรงตำแหน่งนายกรัฐมนตรีตั้งแต่รัฐธรรมนูญประกาศใช้ปี พ.ศ. 2560 “โมนิก้า” ขอซาวเสียงมิตรรักแฟนเพลงหน่อยคิดอย่างไร? กับคำวินิจฉัยอิอิ คนอะไรไม่อ่อนเลย ดวงแข็งโป๊กจริง ๆ กำชัยชนะอีกแล้ว…ครั้งนี้ยืนอิงหลังพิงรัฐธรรมนูญปี 60 เจ้าค่ะ
หลังจากก่อนหน้า “บิ๊กตู่” ถูกฝ่ายค้านร้องในเรื่องการดำรงตำแหน่งทั้งหมดมาแล้ว 4 คดีไม่ว่าคดีถวายสัตย์ปฏิญาณไม่ครบ, คดีสถานะหัวหน้าคสช.-นายกฯ, คดีพักบ้านหลวง และกรณีออกคำสั่งตาม มาตรา 44 ขยายสัมปทานรถไฟฟ้าสายสีเขียวให้กับเอกชน ไปยัง “ศาลรัฐธรรมนูญ” แล้วศาลได้วินิจฉัยให้รอดหมดทั้ง 4 คดี อะไรคะเนี่ยทุกคดีท่านคล้องพระรอดหมดเลย และจุดแข็งยังมีพระห้อยคอเกือบ 20 องค์ อย่างงี้น้องโมสาวผู้บอบบางขอลุงตู่สักองค์จะได้ไหมจ๊ะ นำมาคุ้มครองให้เดี๊ยนรอดปลอดภัยเช่นดังท่านด้วยเจ้าค่ะ!!! รักหรอกจึงหยอกเล่นจุ๊บ ๆ ๆ
วกกลับสู่ตลาดหุ้นไทยกันบ้าง นักวิเคราะห์มองว่าตลาดไม่ได้ตอบรับมากนักสำหรับประเด็นบิ๊กตู่ไปต่อ ไม่ว่าคำตัดสินจะออกมาในรูปแบบใด ก็จะมีการเลือกตั้งเกิดขึ้นในปีหน้า ท้ายสุดดัชนีปิดวันศุกร์อยู่ที่ 1,589.51 จุด ลบไป 2.86 จุด ด้วยมูลค่าซื้อขาย 6.27 พันล้านบาท อย่างไรก็ตาม “โนนิก้า” อยากให้นักลงทุนจับตาประเด็นต่างประเทศมากกว่าช่วงนี้ โดยเฉพาะประชุมโอเปกพลัสในสัปดาห์หน้า ที่ยังมีความไม่แน่นอนสูง ในการปรับเพิ่มหรือปรับลดกำลังการผลิต ซึ่งจะเป็นปัจจัยชี้นำในเรื่องของอัตราเงินเฟ้อสหรัฐฯ เจ้าค่ะ
เม้าท์ ๆ จนเข้ามาถึงหุ้น THCOM ราคาหุ้นผ่านจุดต่ำสุดไปแล้วอุ๊อุ๊ ล่าสุดขยับขึ้นมาปิดที่ 11.50 บาท บวกไป 0.40 บาท หรือขึ้นไป 3.60% ด้วยมูลค่าซื้อขาย 121 ล้านบาท ก็เริ่มเห็นแสงสว่างปลายอุโมงค์ละสิ เพราะเดี๊ยนเหลือบเห็นแผนธุรกิจครึ่งปีหลัง ไอย๊ะ ลังก๊ะมีแนวโน้มที่ดีขึ้นจากการหาพาร์ตเนอร์ต่อยอดไปในธุรกิจอื่น ๆ ที่นอกเหนือจากธุรกิจดาวเทียม อุ๊ยขออุบไว้ก่อน…อย่างไรก็ดียังมีปัจจัยบวกในเรื่องการประมูลวงโคจรดาวเทียมในปลายปีนี้ด้วยจ้า
เช่นในรายของ MINT แรงฮึดสู้กลับมา โดยดีดตัวจากฟุบไปปิดที่ 26.50 บาท บวกไป 0.50 บาท หรือขึ้นไป 1.92% ด้วยมูลค่าซื้อขาย 616 ล้านบาท อย่างไร “โมนิก้า” เชื่อเหลือเกินว่าฟ้ายังมีตาจากเชิงบวกต่อการยกเลิก พ.ร.ก.ฉุกเฉิน และประกาศโควิดเป็นโรคติดต่อเฝ้าระวัง 1 ต.ค. เป็นต้นไป ช่วยดึงดูดนักท่องเที่ยวเข้ามาเที่ยวไทยเพิ่มขึ้นได้นับตั้งแต่ไตรมาส 4 อย่างงี้นักลงทุนคิดเอาว่าราคาลงมาต่ำเตี้ยเรี่ยดินขนาดนี้เหมาะในการช้อนซื้อหรือไม่เจ้าคะ
ส่วนในรายของ PRINC นางฟื้นคืนชีพเด้งขึ้นมาปิดที่ 6.30 บาท บวกไป 0.55 บาท หรือขึ้นไป 9.57% ด้วยมูลค่าซื้อขาย 299 ล้านบาท “โมนิก้า” เชื่อว่านักลงทุนเข้ามาเก็งกำไรคงหนีไม่พ้นประเด็นยอดผู้ใช้บริการที่เพิ่มขึ้นมา โดยผู้บริหารส่งซิกว่ามีผู้ป่วยใหม่นับตั้งแต่ต้นปีถึงปัจจุบันพุ่งเกือบ 30% ฟากงบฯ ไตรมาส 3 เติบโตต่อเนื่องอีกด้วย พร้อมกับลั่นวาจาจะเดินหน้าขยายรพ. 20 แห่งภายในปี 67 ตามแผนเจ้าค่ะ
เหมือนดังรายของ BRR ความหวานเข้าตานักลงทุนอีกครั้ง จนพากันกลับมาเคาะขวาดันให้ราคาหุ้นเด้งไปปิดที่ 8.60 บาท บวกไป 0.40 บาท หรือขึ้นไป 4.88% ด้วยมูลค่าการซื้อขาย 56 ล้านบาท เดี๊ยนทิ่มเป้าแนวต้าน 9.05-9.30 บาท ไว้เล่น ๆ ก่อนรอบนี้อิอิ!! เพราะดูจากธุรกิจถือว่าดูดีมีระดับ เห็นบริษัทวางเป้ารายได้ปีนี้แตะ 7 พันล้านบาท เติบโต 70% เทียบจากปีก่อน “โมนิก้า” เพลิดเพลินเจริญใจจริง ๆ เคาะค่ะ เคาะค่ะ ลุ้นกลับไปทดสอบแนวต้าน 8.95-9.05 บาท อุ๊ยว้าววว!!!
ตบท้ายหุ้นน้องใหม่ป้ายแดง TEGH ลงสนามเทรดตลาดรองวันแรกเหนือจองขึ้นไปปิดที่ 5 บาท บวกไป 0.20 บาท หรือขึ้นไป 4.17% ด้วยมูลค่าซื้อขาย 4.10 พันล้านบาท จากราคาเสนอไอพีโอ 4.80 บาท ถือว่าไม่ทำให้มิตรรักแฟนเพลงผิดหวัง…ดี๊ด๊า ๆ ๆ “โมนิก้า” แสดงความยินดีด้วยคนจ้า!! ขณะที่โบรกฯ ยังให้เป้าสูงสุด 8 บาท โดยมองความสามารถว่ากำไรในปี 65-67 เติบโตต่อเนื่องปีละ 16% เดี๊ยนเลยยังแอบเชียร์อยู่ข้าง ๆ อยู่นะจ๊ะ